DA Den Europæiske Unions Tidende C 186/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 186/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PATATA DI BOLOGNA«

CE Nr.: IT-PDO-0005-0349-15.06.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 E-mail: saco7@politicheagricole.it

2. Sammenslutning:

Navn: Consorzio Patata di Bologna D.O.P. Adresse: Via Bassa dei Sassi 1/2 40138 Bologna ITALIA Tlf. +39 051532320 Fax +39 051532320 E-mail: cptb@libero.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6: — Frugt, grøntsager og korn, også forarbejdet, bilag II — kartofler.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Patata di Bologna«

4.2. Beskrivelse:

Produktet skal tilhøre sorten Primura og skal kunne identificeres ud fra udseende, kemisk sammensætning og organoleptiske egenskaber: Form: hovedsageligt langstrakt, regelmæssig oval form med overfladiske og lidet fremtrædende »øjne« Skind: glat, intakt og fri for ydre defekter, som ændrer dens karakteristika Størrelse: homogen, mellem 40 og 75 mm Kød: fast konsistens, hvidlig til strågul farve God holdbarhed.

Gennemsnitlig sammensætning pr. 100 gr. spiselig del: Vand: 70,0 til 85,0 % Proteiner: 1,8 til 2,2 % Fedtstoffer: 0,09 til 1,12 % Kulhydrater: 13,5 til 17,0 % Fibre: 2,2 til 2,7 % Mineraler (natrium, kalium, magnesium, kalcium, mangan, jern, kobolt, kobber, zink, nikkel, krom, klor, fosfor, fluor, jod, bor, selen): 1,0 til 1,2 % Vitaminer: 0,05 til 0,1 %.

Primurasorten er symbolet på patata di Bologna og opfylder endnu i dag markedets krav takket være kartoflens udseende i tilberedt stand, dens gennemsnitlige tørstofindhold (19-20 %), faste konsistens, karakteristiske, men ikke for kraftige smag og gode holdbarhed, som alt sammen skyldes, at planten dyrkes i egnede jorde, der er bevaret uændrede i tidernes løb.

4.3. Geografisk område:

Provinsen Bologna

4.4. Bevis for oprindelse:

Til attestering af produktets oprindelse certificeres beviset for Patata di Bologna's oprindelse i det afgrænsede geografiske område af den udpegede kontrolinstans på grundlag af en række krav, som producenterne skal opfylde gennem hele produktionskæden. De vigtigste af disse krav, som sikrer produktets sporbarhed i alle kædens led, er følgende: landbrugerne og pakkevirksomhederne opføres i særlige registre, der føres af den udpegede kontrolinstans, og landbrugerne angiver de årligt producerede mængder til kontrolinstansen.

4.5. Produktionsmetode:

I varespecifikationen hedder det bl.a., at det første trin består i pløjning af jorden i efteråret forud for såningen. Vinterens regn og frost kan således nedbryde de største jordknolde og skabe en egnet tekstur til kartoffellægning.

Til såning er det obligatorisk at anvende certificerede læggekartofler, enten hele eller delte, som skal forspires inden såning. Herved udvikler læggekartoflerne sig hurtigere og er mere resistente efter lægningen. I denne fase opbevares knoldene i et frostfrit miljø, med diffust lys, så der udvikles tykke og robuste spirer af en længde på nogle få mm.

Hvad afgrødefølge angår, er engangsbrug (monokultur) forbudt. Kartoflen kan dyrkes igen på samme mark efter to år med sædskifte.

Gødskning tilpasses efter afgrødens behov og bør tilføre jorden passende næringsstoffer, såsom kvælstof, fosfor og kalium, til sikring af den bedst mulige produktion i både kvantitativ og kvalitativ henseende. Der må højst produceres 60 t/ha.

Dyrkningspraksis suppleres med gødskning og beskyttelsesforanstaltninger i overensstemmelse med specifikationerne for regionen Emilia Romagna.

Kartoflerne høstes, når de har nået fuld modning, dvs. når skindet ikke går i stykker, når det gnubbes med fingrene. På dette stadium kan der anvendes mekaniske kartoffeloptagere, hvorved kartoflerne lægges direkte i beholdere til transport til lagringsanlægget.

Kartoflerne opbevares i kølerum med kontrolleret temperatur (4 til 7 °C), uden lys.

Efterhøstbehandling som fastsat i loven er tilladt.

Kartoflen produceres udelukkende af landbrugsbedrifter og pakkes af virksomheder, der alle er beliggende i provinsen Bologna, idet Patata di Bologna's særlige organoleptiske og kommercielle egenskaber kun kan bevares med den rette pakning. De lokale virksomheder har med tiden indhentet en særlig viden om produktet, bl.a. om korrekt håndtering og transport, behandling straks efter høsten og opbevaring i kølerum til størst mulig begrænsning af fugttab. Denne viden og den hertil knyttede praksis på stedet betyder, at Patata di Bologna BOB's kvalitative egenskaber kan bevares, samtidig med at dens fysiologiske processer respekteres.

4.6. Tilknytning:

Egenskaberne ved Patata di Bologna BOB, såsom lugt, smag og kødets og skindets farve, afgøres ikke blot af plantens genetiske egenskaber, men også af dyrkningsforholdene (jordbund, klima, dyrkningsmetoder, opbevaringsmetoder), hvilket klart viser tilknytningen mellem Patata di Bologna og provinsen Bologna.

Som følge af jordens morfologiske egenskaber — fremherskende alluvial og lagdelt jord og derfor rig på ilt — er dyrkningsforholdene yderst gunstige.

Det er disse særlige forhold, som skyldes kombinationen af jord (pedologi og hydrografi) og klima (regnfuldt efterår/vinter, med lune forårstemperaturer allerede fra slutningen af februar og optimale temperaturer, omkring 25 °C, under kartoflens udvikling), der giver kartoflen dens fysiske (tekstur og kornstørrelse) og organoleptiske egenskaber (lugt og smag) og dermed dens særlige kvalitet.

Som beskrevet i et værk af Contri (1817), er jorden i Bologna-provinsen velegnet til kartoffeldyrkning, da kartoflen foretrækker »lavtliggende, drænede jorder, der er hævet som følge af flodens aflejringer«.

De ændringer i terrænet, der har fundet sted i tidens løb, har givet ophav til sletteland bestående af aflejringer fra floder og vandløb, som kommer fra Appenninerne, og som stadig er aktive i dag. Jorden har mellemfin tekstur, god dybde og er veldrænet. Den er alkalisk og indeholder organiske stoffer og den rette mængde af de vigtigste næringsstoffer for kartoflen, såsom kalium, der findes i store mængder, samt fosfor og kvælstof.

Dette er gunstigt for kartoffeldyrkning, da kartoflen kan udnytte disse næringsforhold gennem sine rødder, som består af et fint forgrenet rodnet besat med tætte rodhår.

Jorden er velforsynet med vand fra vandløb og floder (Idice, Reno, Gaiana, Fossatone, Quaderna, Rido, Sillaro, Samoggia, Savena) og kunstige kanaler (Canale Emiliano-Romagnolo) til dyrkning i forårs/sommerperioden, hvor behovet er størst.

Bologna-provinsens sletteland har lune forårstemperaturer fra slutningen af februar/begyndelsen af marts, som er ideelle til sikring af passende spiring af kartofler, der er sået i dette tidsrum. I den vigtigste vækstperiode (april-juni) når temperaturerne op på 25-28 °C, som er gunstige for knoldenes udvikling, vækst og modning. Nedbørens fordeling i årets løb er gunstig for den første vækstfase og den begyndende knolddannelse. Nedbøren sikrer tillige, at grundvandsspejlet ikke synker, og at jorden kan bearbejdes forud for kartoffellægning.

Kartoffeldyrkning har været knyttet til Bologna-området fra gammel tid, takket være jordens gunstige egenskaber, de særlige kvalitetsmæssige og organoleptiske karakteristika ved visse sorter og producenternes traditionelle dyrkningsmetoder.

Denne tilknytning til Bologna-området kan forklares ud fra behovet for at skaffe befolkningen føde, navnlig i tider med dårlig hvedehøst (hvede havde altid været betragtet som befolkningens basisføde), og overbevisningen om, at udviklingen af denne afgrøde ville være gunstig for provinsen, som derved blev fri for at skulle skaffe sig føde fra andre stater. Denne tilknytning har med tiden vokset sig stærkere takket være den store indsats fra producenterne, som i tidens løb har udviklet en målrettet dyrkningsteknik, idet de har udtænkt stadig mere effektive dyrkningsredskaber og avancerede oplagringsmetoder samt udviklet markedsføringsstrukturer, hvorved produktets kvalitative egenskaber kunne komme til deres ret. Desuden har også de særlige vilkår, området tilbyder, spillet en rolle.

I begyndelsen af 1800-tallet spredtes kartoffeldyrkningen i Bologna-området, særlig takket være agronomen Pietro Maria Bignami, som belærte bønderne om kartoflen. Samtidig med at kartoflen blev brugt til foder, fandt den også vej til befolkningens spiseborde.

Fra slutningen af 1700-tallet og igennem hele 1800-tallet beskriver en række lærde skribenter kartoflens gode og dårlige sider, men det er især Contris værk, et cirkulære fra den pavelige gesandt, kardinal Opizzoni (1817), og Bennis beskrivelse af dyrkningspraksis, der giver stødet til en mærkbar stigning i antallet af kartoffelmarker.

Nævnes skal også Berti-Pichats og Bignardis værker om kartoflen i Bologna-området (offentliggjort i anden halvdel af 1800-tallet). I 1900 nåede udbredelsen af denne afgrøde sit maksimum og blev en vigtig kilde for den lokale landøkonomi i hele provinsen, fra det lave sletteland til bakke- og bjergområdet. Der voksede en hel produktionsgren op omkring kartoflen, og der blev udviklet moderne oplagrings- og markedsføringsstrukturer til sikring af en effektiv forvaltning af produktet.

4.7. Kontrolinstans:

Navn: Check Fruit s.r.l. Adresse: Via Cesare Boldrini 24 40121 Bologna ITALIA Tlf. — Fax — E-mail: —

4.8. Mærkning:

På tidspunktet for salget til konsum skal »Patata di Bologna« markedsføres i følgende pakninger: — sække med 4 kg, 5 kg, 10 kg og 25 kg, der midt på er forsynet med et bånd eller et stempel på mindst 10 cm — net med 0,5 kg, 1 kg, 1,5 kg, 2 kg og 2,5 g — emballage: vertbag, quickbag, girsac og pose med 0,5 kg, 1 kg, 1,5 kg, 2 kg, 2,5 kg, 5 kg — bakke med 0,5 kg, 0,750 kg, 1 kg — papkasser og kurve med 10 kg, 12,5 kg, 15 kg, 20 kg og 25 kg.

Pakningerne forsynes med påskriften: »Patata di Bologna« efterfulgt af »B.O.B.« og følgende logo: et stiliseret billede af en kartoffel krydset diagonalt af et rødt og et blåt bånd: — den stiliserede kartoffels gule farve er Pantone Yellow 116 C, firfarvet 0/20/100/0 — det første diagonale bånds røde farve er Pantone Warm Red C, firfarvet 0/100/100/0 — det andet diagonale bånds blå farve er Pantone Blue 286 C, firfarvet 100/70/0/0

Hele teksten skrives med skrifttypen Avenir, i normal og fed skrift.

Mærket på pakningen skal måle mindst 20 mm forneden, og betegnelsen BOB »Patata di Bologna« skal anføres med større skrift end al anden tekst på etiketten.